Komisijos reglamentas (EEB) Nr. 2881/2000
2000 m. gruodžio 27 d.
iš dalies keičiantis Reglamentą (EEB) Nr. 1859/93 dėl importo licencijų sistemos taikymo iš trečiųjų šalių importuotiems česnakams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 2699/2000 [2], ypač į jo 31 straipsnio 2 dalį,
kadangi:
(1) Komisijos reglamento (EB) Nr. 1104/2000 [3] priede yra nustatyti česnakų, kurių kilmės šalis yra Kinija, importo licencijoms paraiškų padavimo laikotarpiai.
(2) Komisijos reglamentas (EEB) Nr. 1859/93 [4] su paskutiniais pakeitimais, padarytais Reglamentu (EB) Nr. 1662/94 [5], nustato, kad importo licencijos galioja 40 dienų po jų išdavimo datos, nustatytos to reglamento 3 straipsnio 2 dalyje. Kadangi laikas pateikti paraiškas importo licencijoms česnakams, kurių kilmės šalis yra Kinija, 2000 m. gruodžio ir 2001 m. sausio mėnesiams yra ilgesnis, tam laikotarpiui išduotų licencijų galiojimas pareiškėjų prašymu turėtų būti pratęstas.
(3) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nepaisydamos Reglamento (EEB) Nr. 1859/93 2 straipsnio 2 dalies, kompetentingos nacionalinės institucijos licencijos turėtojo prašymu gali pratęsti Kinijos kilmės česnakų importo licencijų, išduotų Reglamento (EB) Nr. 1104/2000 priede nurodytam laikotarpiui nuo 2000 m. gruodžio mėnesio iki 2001 m. sausio mėnesio, galiojimo laiką iki 80 dienų nuo jų išdavimo datos.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 27 d.